[pic] | EUROOPAN YHTEISÖJEN KOMISSIO | Bryssel 16.5.2007 KOM(2007) 260 lopullinen 2007/0093 (CNB) Ehdotus: NEUVOSTON ASETUS asetuksen (EY) N:o 974/98 muuttamisesta Maltan toteuttaman euron käyttöönoton vuoksi (komission esittämä) PERUSTELUT 1. Ehdotuksen tausta Komissio antoi 16. toukokuuta 2007 EY:n perustamissopimuksen 122 artiklan 2 kohdan mukaisesti ehdotuksen neuvoston päätökseksi, jonka mukaan Malta täyttää yhtenäisvaluuttaan siirtymiseen vaadittavat edellytykset ja Maltaa koskeva poikkeus kumotaan 1. tammikuuta 2008 lähtien. Jos neuvosto tekee myönteisen päätöksen, sen on toteutettava muut euron käyttöönoton Maltassa edellyttämät toimet. Euron käyttöönotosta annetun neuvoston asetuksen (EY) N:o 974/98[1] säännökset koskevat euron käyttöönottoa euroalueeseen ensimmäiseksi liittyneissä jäsenvaltioissa ja Kreikassa.[2] Mainittua asetusta muutettiin asetuksella (EY) N:o 2169/2005 euroalueen tuleviin laajentumisiin valmistautumiseksi ja asetuksella (EY) N:o 1647/2006, jolla soveltamisalaan sisällytettiin euron 1. tammikuuta 2007 käyttöönottanut Slovenia. Komissio antoi 16. toukokuuta 2007 ehdotuksen, jolla muutetaan asetusta (EY) N:o 974/98 Kyproksen sisällyttämiseksi sen soveltamisalaan, sillä jos neuvosto kumoaa Kyprosta koskevan poikkeuksen 1. päivästä tammikuuta 2008 alkaen, Kypros ottaa euron kyseisenä päivänä käyttöön. Jotta myös Malta voitaisiin sisällyttää asetuksen (EY) N:o 974/98 soveltamisalaan, on mainittuun asetukseen lisättävä viittaus kyseiseen jäsenvaltioon. Tämä ehdotus sisältää mainittuun asetukseen tarvittavat muutokset. Maltan siirtymäsuunnitelman mukaan ns. big bang -vaihtoehto olisi mahdollinen. Tämä tarkoittaa sitä, että euron käyttöönotto Maltan valuuttana sekä euroseteleiden ja -kolikoiden käyttöönotto tapahtuvat samanaikaisesti. 2. Oikeudelliset näkökohdat 2.1. Oikeusperusta Tämän ehdotuksen oikeusperusta on EY:n perustamissopimuksen 123 artiklan 5 kohta, jossa annetaan lupa toteuttaa muut euron käyttöönoton edellyttämät toimet jäsenvaltiossa, jota koskeva poikkeus on kumottu perustamissopimuksen 122 artiklan 2 kohdan nojalla. Neuvosto tekee päätöksen yksimielisesti komission ehdotuksesta ja EKP:tä kuultuaan. Päätöksentekoon osallistuvat ne jäsenvaltiot, joihin ei sovelleta poikkeusta, ja se jäsenvaltio, jota asia koskee. 2.2. Toissijaisuus- ja suhteellisuusperiaate Ehdotus kuuluu yhteisön yksinomaiseen toimivaltaan. Sen vuoksi toissijaisuusperiaatetta ei sovelleta. Tämä ehdotus rajoittuu siihen, mikä on tarpeen sille asetettujen tavoitteiden saavuttamiseksi, ja on sen vuoksi suhteellisuusperiaatteen mukainen. 2.3. Sääntelytavan valinta Asetus on ainoa soveltuva sääntelytapa euron käyttöönottoa koskevan neuvoston asetuksen (EY) N:o 974/98 muuttamiseksi. 3. Talousarviovaikutukset Ehdotuksella ei ole vaikutuksia yhteisön talousarvioon. 4. Artikloja koskevat huomautukset 4.1. 1 artikla Asetuksen (EY) N:o 974/98 1 artiklan a alakohdan ja 1 a artiklan mukaisesti mainitun asetuksen liitteessä olevassa taulukossa luetellaan osallistuvat jäsenvaltiot ja mainitaan kaikkien näiden jäsenvaltioiden osalta euron käyttöönottopäivä, käteisrahan käyttöönottopäivä ja tarvittaessa asteittainen käytöstäpoistokausi. Asetuksen (EY) N:o 974/98 1 artiklan i alakohdan mukaisesti asteittaista käytöstäpoistokautta voidaan soveltaa ainoastaan jäsenvaltioihin, joissa euron käyttöönottopäivä ja käteisrahan käyttöönottopäivä ovat sama päivä. Tämä ei koskenut yhtätoista euron 1. tammikuuta 1999 käyttöönottanutta jäsenvaltiota eikä euron 1. tammikuuta 2001 käyttöönottanutta Kreikkaa. Sloveniassa euron ja käteisrahan käyttöönotto tapahtuivat samana päivänä (1. tammikuuta 2007), mutta Slovenia ei kuitenkaan ole halunnut soveltaa asteittaista käytöstäpoistokautta. Myös Kyproksen ja Maltan siirtymäsuunnitelman mukaan euron ja käteisrahan käyttöönotto tapahtuvat samana päivänä (1. tammikuuta 2008), mutta kumpikaan jäsenvaltioista ei halua soveltaa asteittaista käytöstäpoistokautta. Tällä artiklalla asetuksen (EY) N:o 974/98 liitteessä olevaan taulukkoon lisätään protokollan mukaisessa järjestyksessä Malta ja kyseistä jäsenvaltiota koskevat seuraavat tiedot: Jäsenvaltio | Euron käyttöönottopäivä | Käteisrahan käyttöönottopäivä | Jäsenvaltio, joka soveltaa asteittaista käytöstäpoistokautta | ”Malta | 1 päivänä tammikuuta 2008. | 1 päivänä tammikuuta 2008. | Ei sovellu” | 4.2. 2 artikla Tässä artiklassa säädetään, että asetus tulee voimaan 1. tammikuuta 2008, millä varmistetaan, että se on sovellettavissa siten, että se sopii ajoitukseltaan muihin neuvoston säädöksiin, jotka koskevat euron käyttöönottoa Maltassa, eli poikkeuksen kumoamisen ja Maltan liiran muuntokurssin voimaantulopäivään. 2007/0093 (CNB) Ehdotus: NEUVOSTON ASETUS asetuksen (EY) N:o 974/98 muuttamisesta Maltan toteuttaman euron käyttöönoton vuoksi EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 123 artiklan 5 kohdan, ottaa huomioon komission ehdotuksen[3], ottaa huomioon Euroopan keskuspankin lausunnon[4], sekä katsoo seuraavaa: (1) Euron käyttöönotosta 3 päivänä toukokuuta 1998 annetussa neuvoston asetuksessa (EY) N:o 974/98[5] säädetään niiden jäsenvaltioiden valuuttojen korvaamisesta eurolla, jotka täyttivät yhtenäisvaluutan käyttöönoton edellytykset yhteisön siirtyessä talous- ja rahaliiton kolmanteen vaiheeseen. (2) Asetusta (EY) N:o 974/98 muutettiin neuvoston asetuksella (EY) N:o 2596/2000[6] lisäämällä siihen säännökset Kreikan valuutan korvaamisesta eurolla. (3) Asetusta (EY) N:o 974/98 muutettiin neuvoston asetuksella (EY) N:o 2169/2005[7] euron käyttöönoton valmistelemiseksi maissa, joita eivät ole vielä ottaneet euroa käyttöön yhtenäisvaluuttana. (4) Asetusta (EY) N:o 974/98 muutettiin neuvoston asetuksella (EY) N:o 1647/2006[8] lisäämällä siihen säännökset Slovenian valuutan korvaamisesta eurolla. (5) Asetusta (EY) N:o 974/98 muutettiin neuvoston asetuksella (EY) N:o xxx/2007[9] lisäämällä siihen säännökset Kyproksen valuutan korvaamisesta eurolla. (6) Vuoden 2003 liittymisasiakirjan 4 artiklan mukaan Malta on jäsenvaltio, johon sovelletaan perustamissopimuksen 122 artiklassa määriteltyä poikkeusta. (7) Perustamissopimuksen 122 artiklan 2 kohdan mukaisesti yhtenäisvaluutan käyttöönottamisesta Maltassa 1 päivänä tammikuuta 2008 … päivänä …kuuta 2007 tehdyn neuvoston päätöksen 2007/…/EY[10] mukaan Malta täyttää yhtenäisvaluutan käyttöönottamiseksi vaadittavat edellytykset ja Maltaa koskeva poikkeus kumotaan 1 päivästä tammikuuta 2008 alkaen. (8) Euron käyttöönotto Maltassa edellyttää, että asetuksessa (EY) N:o 974/98 vahvistetut euron käyttöönottoa koskevat voimassa olevat säännökset ulotetaan koskemaan Maltaa. (9) Maltan siirtymäsuunnitelman mukaan euroseteleiden ja -kolikoiden pitäisi saada kyseisessä jäsenvaltiossa laillisen maksuvälineen asema päivänä, jona euro otetaan käyttöön. Näin ollen euro ja käteisraha otetaan käyttöön 1 päivänä tammikuuta 2008. Asteittaista käytöstäpoistokautta ei sovelleta. (10) Sen vuoksi asetusta (EY) N:o 974/98 olisi muutettava, ON ANTANUT TÄMÄN ASETUKSEN: 1 artikla Muutetaan asetuksen (EY) N:o 974/98 liite tämän asetuksen liitteen mukaisesti. 2 artikla Tämä asetus tulee voimaan 1 päivänä tammikuuta 2008. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa Euroopan yhteisön perustamissopimuksen mukaisesti. Tehty Brysselissä […] päivänä […] kuuta […]. Neuvoston puolesta Puheenjohtaja Liite Lisätään asetuksen (EY) N:o 974/98 liitteeseen Luxemburgia ja Alankomaita koskevien kohtien väliin kohta seuraavasti: Jäsenvaltio | Euron käyttöönottopäivä | Käteisrahan käyttöönottopäivä | Jäsenvaltio, joka soveltaa asteittaista käytöstäpoistokautta | - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - ”Malta | 1 päivänä tammikuuta 2008. | 1 päivänä tammikuuta 2008. | Ei sovellu” | [1] EYVL L 139, 11. 5.1998, s. 1, asetus sellaisena kuin se on viimeksi muutettuna 7 päivänä marraskuuta 2006 annetulla neuvoston asetuksella (EY) N:o 1647/2006 (EUVL L 309, 9.11.2006, s. 2). [2] Neuvoston asetus (EY) N:o 2596/2000, annettu 27 päivänä marraskuuta 2000, euron käyttöönotosta annetun neuvoston asetuksen (EY) N:o 974/98 muuttamisesta (EYVL L 300, 29.11.2000, s. 2). [3] EUVL C [4] EUVL C [5] EYVL L 139, 11. 5.1998, s. 1, asetus sellaisena kuin se on viimeksi muutettuna neuvoston asetuksella (EY) N:o xxx/2007 (EUVL L , , s. ). [6] EYVL L 300, 29.11.2000, s. 2. [7] EUVL L 346, 29.12.2005, s. 1. [8] EUVL L 309, 9.11.2006, s. 2. [9] EUVL L , , s. . [10] EUVL L , , s. .